Predkladacia správa

     	Návrh zákona, ktorým sa mení a dopĺňa zákon č. 480/2002 Z.z. o azyle a o zmene a doplnení niektorých zákonov a o doplnení zákona č. 29/1984 Zb. o sústave základných a stredných škôl (školský zákon) v znení neskorších predpisov, bol vypracovaný na základe Plánu legislatívnych úloh vlády Slovenskej republiky na rok 2003. 
     
Účelom novely zákona o azyle je najmä ďalšia harmonizácia právnej úpravy azylu v Slovenskej republike s acquis communautaire. V návrhu zákona sú preto premietnuté ustanovenia potrebné na úplnú implementáciu Smernice Rady EÚ 2001/55/es z 20. júla 2001                      o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov, dopracované predpoklady na realizovanie Dublinského nariadenia (Nariadenie Rady EÚ č. 343/2003/ES z 18. februára 2003 ustanovujúce kritéria a mechanizmy na určenie členského štátu zodpovedného                     za posúdenie žiadosti o azyl podanej štátnym príslušníkom tretej krajiny v jednom z členských štátov), ako aj aktualizované niektoré ustanovenia zákona o azyle vzhľadom na skúsenosti vyplývajúce z aplikačnej praxe.  Postupný proces harmonizácie azylových politík členských štátov Európskej únie predpokladá ustanovenie objektívnych a spravodlivých kritérií tak pre členské štáty, ako aj pre osoby, ktoré v zmysle Ženevského dohovoru o právnom postavení utečencov z roku 1951 doplneného New Yorským protokolom z roku 1967 musia mať garancie, že nebudú vrátené do krajiny, kde by mohli byť vystavené prenasledovaniu a že s nimi bude zaobchádzané tak, ako sa zmluvné štáty zaviazali v oblasti ochrany ľudských práv a základných slobôd.

Prijatím novely zákona o azyle sa dosiahne implementácia v súčasnosti platného acquis communautaire v oblasti azylu do právneho poriadku Slovenskej republiky.

Kvantifikácia finančných dopadov na štátny rozpočet v súvislosti s prijatím a realizáciou predmetnej novely zákona o azyle od 1.5.2004  spolu s aktuálnymi štatistickými údajmi o cudzincoch, ktorí sa vstúpili do  azylovej procedúry, tvorí  samostatnú súčasť materiálu. 

Predkladaný návrh je v súlade s  Ústavou Slovenskej republiky, zákonmi                           a s medzinárodnými zmluvami, ktorými je Slovenská republika viazaná a ktoré upravujú podmienky azylu.

Návrh zákona bol predmetom riadneho medzirezortného pripomienkového konania. 

Vzhľadom na obsahové zameranie predkladaného návrhu zákona nie je potrebné jeho prerokovanie v Rade hospodárskej a sociálnej dohody Slovenskej republiky.

Návrh zákona prerokovala 9. decembra 2003 Legislatívna rada vlády Slovenskej republiky a s pripomienkami ho odporučila do ďalšieho legislatívneho procesu. Pripomienky legislatívnej rady vlády sú v predloženom materiáli zapracované. 

Vzhľadom na vyššie uvedené sa návrh zákona, ktorým sa mení a dopĺňa zákon                   č. 480/2002 Z. z. o azyle a o zmene a doplnení niektorých zákonov a o doplnení zákona                 č. 29/1984 Zb. o sústave základných a stredných škôl (školský zákon) v znení neskorších predpisov predkladá na rokovanie vlády bez rozporov. 
Vyhlásenie o bezrozpornosti

	Vzhľadom na to, že pripomienky zásadného charakteru boli akceptované, prípadne      po rokovaniach so zainteresovanými subjektami boli všetky rozpory odstránené, návrh zákona, ktorým sa mení a dopĺňa zákon č. 480/2002 Z. z. o azyle a o zmene a doplnení niektorých zákonov a o doplnení zákona č. 29/1984 Zb. o sústave základných a stredných škôl (školský zákon) v znení neskorších predpisov sa predkladá na rokovanie vlády Slovenskej republiky bez rozporov.